דיאנה טוראסי

דיאנה טוראסי (באנגלית: Diana Taurasi; נולדה ב-11 ביוני 1982) היא כדורסלנית אמריקאית המשחקת בקבוצת פיניקס מרקורי מליגת ה-WNBA ובנבחרת ארצות הברית. טוראסי, המתנשאת לגובה 1.83 מטרים, זכתה בשלוש אליפויות ה-NCAA עם אוניברסיטת קונטיקט, נבחרה במקום הראשון בדראפט ליגת ה-WNBA על ידי פיניקס מרקורי וזכתה עמה בשלוש אליפויות. היא מלכת הסלים של כל הזמנים ב-WNBA. באירופה זכתה בשש אליפויות יורוליג, ארבע פעמים עם ספרטה אנד קיי ופעמיים עם אוגמ"ק יקטרינבורג. עם נבחרת ארצות הברית זכתה בשש מדליות זהב אולימפיות (יותר מכל כדורסלנית אחרת) ובשלוש אליפויות עולם. טוראסי נבחרה במשאל האוהדים של ה-WNBA בשנת 2021 לשחקנית הגדולה בתולדות הליגה. טוראסי נולדה בצ'יינו, פרבר של העיר לוס אנג'לס שבקליפורניה, בת להורים שהיגרו לארצות הברית ולה אחות גדולה אחת. אביה מריו הוא איטלקי-ארגטינאי ששיחק כשוער כדורגל באיטליה ואמה לילי ארגנטינאית. בילדותה התגוררה במשך שנה בארגנטינה. טוראסי למדה בתיכון דון אנטוניו לוגו בצ'יינו והצטיינה בכדורסל. בשנת 2000 החלה ללמוד סוציולוגיה באוניברסיטת קונטיקט ושיחקה בקבוצת הכדורסל תחת הדרכתו של המאמן ג'ינו אוריימה. בעונה הראשונה סיימה עם ממוצע של 10.9 נקודות למשחק והובילה את הקבוצה עד לפיינל פור של טורניר אליפות המכללות בכדורסל. את עונת 2001/2002 סיימה קונטיקט במאזן 1–31 בעונה הסדירה וזכתה באליפות המכללות, טוראסי רשמה ממוצע של 14.6 נקודות ו-5.3 אסיסטים למשחק. בעונת 2002/2003 זכתה קונטיקט באליפות שנייה ברציפות, טוראסי רשמה ממוצע של 17.9 נקודות, 6.1 ריבאונדים ו-4.4 אסיסטים למשחק ונבחרה ל-MVP של טורניר האליפות. כמו כן זכתה בפרס נייסמית' ובפרס ננסי ליברמן לשחקנית המצטיינת במכללות. בעונת 2003/2004 הובילה טוראסי את קונטיקט לזכייה שלישית ברציפות באליפות המכללות וזכתה בפעם השנייה בתואר ה-MVP של טורניר האליפות. בעונה זו השיגה ממוצע של 16.2 נקודות ו-4.9 אסיסטים למשחק וזכתה בפעם השנייה ברציפות בפרס נייסמית' ובפרס ננסי ליברמן. היא הייתה השחקנית הראשונה בהיסטוריה של אוניברסיטת קונטיקט שהשיגה 2,000 נקודות, 600 ריבאונדים ו-600 אסיסטים. בדראפט 2004 של ה-WNBA נבחרה במקום הראשון על ידי פיניקס מרקורי. בעונתה הראשונה בקבוצה זכתה בתואר רוקי השנה ב-WNBA כשקלעה 17.0 נקודות, לקחה 4.4 ריבאונדים ומסרה 3.9 אסיסטים בממוצע למשחק. ב-2006 זכתה בתואר מלכת הסלים של הליגה עם ממוצע של 25.3 נקודות למשחק. בעונת 2007 זכתה עם פיניקס באליפות. בעונות 2008, 2009, 2010 ו-2011 הייתה הקלעית המצטיינת בליגה, כשב-2009 הובילה את פיניקס לאליפות נוספת וזכתה בתואר ה-MVP של סדרת הגמר ב-WNBA. ב-2014 הובילה את פיניקס לאליפות שלישית ונבחרה פעם נוספת ל-MVP של סדרת הגמר. טוראסי החליטה לא לשחק בעונת 2015 ב-WNBA לאחר שקיבלה הצעה כספית מקבוצתה ברוסיה לנוח ולשמור עצמה למשחקי היורוליג. ב-18 ביוני 2017 הפכה למלכת הסלים של ה-WNBA בכל הזמנים, לאחר ששברה את שיאה של טינה תומפסון. במקביל לקריירה ב-WNBA שיחקה טוראסי במספר קבוצות באירופה. ב-2005 שיחקה בדינמו מוסקבה. ב-2006 עברה לשחק בשורות ספרטק מוסקבה יחד עם חברתה מאוניברסיטת קונטיקט סו בירד וזכתה עמה ארבע פעמים רצופות באליפות היורוליג. בשנים 2009 ו-2010 הייתה מלכת הסלים של היורוליג. ב-2010 עברה לפנרבחצ'ה הטורקית, היא הייתה הקלעית המובילה ביורוליג, אך בדצמבר 2010 הושעתה מפעילות לאחר שנכשלה בבדיקת סמים. בפברואר 2011 טוהר שמה, השעייתה בוטלה והיא חזרה לשחק הפעם במדי גלאטסראיי הטורקית. היא זכתה פעם נוספת בתואר הקלעית המצטיינת ביורוליג והובילה את גלאטסראיי עד המקום החמישי. ב-2012 עברה לאוגמ"ק יקטרינבורג מרוסיה וזכתה עמה באליפות היורוליג בעונתה הראשונה בקבוצה. כמו כן זכתה עם הקבוצה בארבע אליפות רצופות של הליגה הרוסית. ב-2014 סיימה עם יקטרינבורג במקום השלישי ביורוליג וב-2015 במקום השני וכן סיימה במקום השני ברשימת הקלעיות המצטיינות ביורוליג. ב-2016 זכתה פעם נוספת עם יקטרינבורג באליפות היורוליג בעונה בה הייתה מלכת הסלים וה-MVP. ביולי 2000 זכתה טוראסי עם נבחרת ארצות הברית עד גיל 18 במדליית זהב באליפות העולם שהתקיימה בארגנטינה. ביולי 2011 זכתה עם הנבחרת עד גיל 19 במדליית ארד באליפות העולם שהתקיימה בצ'כיה. טוראסי זכתה שש פעמיים רצופות במדליית זהב עם נבחרת ארצות הברית בכדורסל, באולימפיאדת אתונה (2004), באולימפיאדת בייג'ינג (2008), באולימפיאדת לונדון (2012), באולימפיאדת ריו דה ז'ניירו (2016) באולימפיאדת טוקיו (2020) ובאולימפיאדת פריז (2024). כמו כן זכתה עם הנבחרת שלוש פעמים ברציפות באליפות העולם, בצ'כיה ב-2010, בטורקיה ב-2014 ובספרד ב-2018. סיימה שלישית באליפות העולם שהתקיימה בברזיל ב-2006. ב-2007 זכתה עם הנבחרת באליפות האמריקות בכדורסל וב-2008 זכתה עם הנבחרת בטורניר דיאמונד בול. היא זכתה ארבע פעמים בתואר כדורסלנית השנה בנבחרת ארצות הברית (2006, 2010, 2012, 2016). טוראסי נישאה במאי 2017 לפני טיילור, כדורסלנית ששיחקה עמה בעבר בפיניקס מרקורי. לזוג שני ילדים. מדיה וקבצים בנושא דיאנה טוראסי בוויקישיתוף אתר האינטרנט הרשמי של דיאנה טוראסי (באנגלית) דיאנה טוראסי, ברשת החברתית אקס (טוויטר) פרופיל, באתר Sports-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר ליגת ה-WNBA דיאנה טרואסי באתר ה-WNBA דיאנה טרואסי באתר basketball-reference.com דיאנה טרואסי באתר היורליג דיאנה טוראסי באתר אוניברסיטת קונטיקט דיאנה טרואסי באתר אוגמ"ק יקטרינבורג דיאנה טרואסי באתר נבחרת ארצות הברית בכדורסל רענן וייס, דיאנה טוראסי נבחרה לשחקנית ה-WNBA הגדולה בכל הזמנים, באתר ynet, 11 באוקטובר 2021 Diana Taurasi cleared in doping issue, אתר ESPN‏, 17 בפברואר 2011 FOURTH WOMEN'S JUNIOR WORLD CHAMPIONSHIP QUALIFYING TEAM -- 2000, אתר נבחרת ארצות הברית בכדורסל FIFTH FIBA WOMEN'S U19/JUNIOR WORLD CHAMPIONSHIP -- 2001, אתר נבחרת ארצות הברית בכדורסל דיאנה טוראסי באתר האליפות Mercury star Diana Taurasi weds ex-teammate Penny Taylor, יו.אס. איי טודיי, 15 במאי 2017